Όσιος Εφραίμ Χατζή Πατέρας

Ο Όσιος Εφραίμ Χατζή Πατέρας (1836-1909) είναι Ορθόδοξος ιερομόναχος που έζησε στην Κρήτη τον 19ο αιώνα. Δεν έχει ανακηρυχθεί επίσημα Άγιος της Εκκλησίας. Ωστόσο στις 24/02/1991 έγινε τοπική σύναξη προς τιμή του Οσίου στο χωριό των Λιμνών. Παρευρεθήκανε ο τότε Μητροπολίτης, τοπικοί άρχοντες και πλήθος του κλήρου και του λαού.

 Κοσμικός βίος 
Ο Όσιος Εφραίμ Χατζηπατέρας, γνωστός και ως Άγιος Γέροντας του Μεραμπέλλου  γεννήθηκε στις Λίμνες Λασιθίου το 1836. Ο Ευθύμιος, όπως ήταν το λαϊκό του όνομα, ήταν ένα από τα έξι παιδιά του Μιχάλη και της Μαρίας Δημητρακοπούλου. Από μικρό παιδί συμμετείχε ανελλιπώς στην Θεία Λειτουργία και έδειχνε αγάπη και καλοσύνη προς τους συνανθρώπους του. Ο Ευθύμιος ήταν εργατικός, κοινωνικός και φιλικός με τους συγχωριανούς του. Ακόμη μαρτυρίες λένε πως ήταν επιδέξιος ψάλτης.

Η επιθυμία του να γίνει άγαμος ιερέας ήταν έντονη από μικρή ηλικία και αρνιόταν συνεχώς οποιοδήποτε προξενιό του έκαναν οι γονείς του. Ωστόσο, μη θέλοντας να λυπεί άλλο τους γονείς του, κάποτε, δέχτηκε να προχωρήσει σε ένα από τα προξενιά που του έγιναν. Την ώρα όμως που ετοιμάστηκε η οικογένεια να πάνε να ζητήσουν  την νύφη έγινε δυνατός σεισμός και ακυρώθηκε ο αρραβώνας. Μετά από αυτό το συμβάν οι γονείς του σεβάστηκαν την επιθυμία του και του έδωσαν την ευχή του να αφιερωθεί στον Θεό.

Κατά τα έτη 1867 έως 1869 κατατάχθηκε στον στρατό και πολέμησε με γενναιότητα ενάντια στους Τούρκους.

 Μοναστικός βίος 

Έλαβε το μοναχικό σχήμα από τον τότε επίσκοπο Πέτρας Μελέτιο Χλαπουτάκη στο μοναστήρι της Αγίας Τριάδος Αρετίου και του δόθηκε το όνομα Εφραίμ.

 Έργο 

Πόθος του ήταν να παρευρεθεί στους Αγίους Τόπους όταν με συνοδεία τον Χατζή Γιαμάκη κατάφερε να εκπληρώσει την επιθυμία του και έμεινε εκεί τρία χρόνια. Τα χρόνια εκείνα στην Κρήτη όποιος επισκεπτόταν τους Αγίου Τόπους χαρακτηριζόταν ως «Χατζής» για αυτό ο Όσιος έπειτα από την επίσκεψή του ονομάστηκε Χατζή Πατέρας.

Μετά από ανάθεση του Μητροπολίτη έγινε ο ιερέας στο χωριό των Λιμνών. Περιόδευσε σε όλη την Κρήτη διακηρύττοντας τον Λόγο του Θεού. Ακόμη, ο Όσιος έλαβε την χάρη του προορατικού χαρίσματος.

Με την βοήθεια του Οσίου χτίστηκαν αρκετοί Ναοί στην Κρήτη εκ των οποίων ήταν και ο Ναός του Ευαγγελισμού της Θεοτόκου στις Λίμνες. Επιπλέον έκτισε την εκκλησία του Αγίου Παντελεήμονα, του Άη Γιάννη (1899) στον Άγιο Νικόλαο και των Αγίων Πάντων (1903) στο νησάκι απέναντι από τον Άγιο Νικόλαο.

Πολλοί πονεμένοι στην ψυχή και στο σώμα κατέφευγαν στον Χατζή Πατέρα προκειμένου να τους διαβάσει ευχή και να γίνουν καλά. Με την προσευχή του βοήθησε δαιμονισμένους, παράλυτους, αρρώστους και άτεκνους να βρούνε γιατρειά.
 Κοίμηση 
Κοιμήθηκε ειρηνικά στις Λίμνες Λασιθίου στις 24 Φεβρουαρίου το 1909.
 Λείψανα 
Το ιερό του λείψανο βρίσκεται στο Κοιμητήριο του Αγίου Ιωάννη Λιμνών.

Όταν άνοιξαν το μνήμα του τα οστά του ευωδίαζαν. Πολλοί χριστιανοί θέλοντας να ζητήσουν την βοήθειά του έπαιρναν λίγο από το χώμα που υπήρχε στο μνήμα και με θαυμαστό τρόπο το αίτημά τους εκπληρωνόταν.

Ένας χωριανός την ώρα που προσκυνούσε το λείψανο είδε το δόντι του Οσίου να πέφτει και το έκρυψε στο σπίτι του για ευλογία. Σήμερα φυλάσσεται σε λειψανοθήκη στον Ιερό Ναό Αγίας Μαρίνας Λιμνών.

 Ναοί 
Στο παραδοσιακό χωριό των Λιμνών Λασιθίου στην Κρήτη έχει χτιστεί Ναός προς τιμή του Οσίου Εφραίμ Χατζή Πατέρα, όμως μέχρι να γίνει επίσημα η αγιοκατάταξή του ο Ναός τιμάται στην Υπαπαντή του Χριστού.

 Δείτε επίσης 
Λίμνες Λασιθίου
Άγιοι Τόποι
Άγιος Νικόλαος Λασιθίου
Κρήτη
Υπαπαντή

 Παραπομπές 

 Βιβλιογραφικές πηγές 
 Μαρνέλλου, Γ. (2015). Τα πνευματικά Λακώνια και ο Όσιος Εφραίμ των Λιμνών, ο επονομαζόμενος Χατζή Πατέρας (1836-1909)/ Πρωτότυπη ιστορική προσέγγιση. Ινστιτούτο Ελληνικής Γλώσσας. ΥΠΕΡΩΟ: Αγ. Νικόλαος, Κρήτης.
 Λαζαράκης, Ν.(1995). Εφραίμ Ιερομόναχος εκ Λιμνών 1896. Πολυχρονάκη: Άγιος Νικόλαος, Κρήτη.

 Εξωτερικοί σύνδεσμοι 
Η ιερή προσωπικότητα του Χατζή Πατέρα
Χατζή Πατέρας- Βίος και Θαύματα
Χατζή Πατέρας- Ορθόδοξη Πίστη και Βίωμα

Κατηγορία:Άγιοι της Ορθόδοξης Εκκλησίας